
הכנסת העשרים
מושב שני
<פרוטוקול מס' 131>
מישיבת ועדת הכספים
יום ראשון, י"ט בחשון התשע"ו (01 בנובמבר 2015), שעה 10:00
<סדר היום:>
<תקנות מס רכוש וקרן פיצויים (שיעור ההפרשה לקרן פיצויים) (הוראת שעה), התשע"ו-2015>
נכחו:

<חברי הוועדה:> 
משה גפני – היו"ר
מיקי לוי

<מוזמנים:> 
	דוד רוטנברג
	–
	מנהל בכיר פיצויים נזקי בצורת ונזקי איבה, משרד האוצר

	איתי טמקין
	–
	אגף תקציבים, משרד האוצר

	תמיר כהן
	–
	אגף תקציבים, משרד האוצר


<ייעוץ משפטי: >
שגית אפיק
אייל לב ארי
<מנהל הוועדה:>
טמיר כהן
<רישום פרלמנטרי:>
הדס צנוירט
<תקנות מס רכוש וקרן פיצויים (שיעור ההפרשה לקרן פיצויים) (הוראת שעה), התשע"ו-2015>
<היו"ר משה גפני:>
בוקר טוב, אני מתכבד לפתוח את ישיבת ועדת הכספים. על סדר-היום: תקנות מס רכוש וקרן פיצויים (שיעור ההפרשה לקרן פיצויים).

<מיקי לוי (יש עתיד):>
אדוני, הצעה לסדר.

<היו"ר משה גפני:>
בבקשה, מיקי לוי.

<מיקי לוי (יש עתיד):>
בוקר טוב, אדוני. למיטב זיכרוני, ביקשת עד 1.11 – תבדקו אתי, אנשי הצוות של היו"ר, כי אם נקבל את ההחלטות של ועדת הארבעה בעניין מסקנות ששינסקי 2, לאן אנחנו הולכים? אבקש כי נציג מטעמם יוזמן להציג בפנינו, האם התקבלו בכלל החלטות ומהן, והאם נכון שאת הגדלת התמלוגים מחליפים פתאום בלחץ של כי"ל - וכאן זה מעניין אותי ופה החרפה – להטבות מס נפרדות, עד 2030?

אני מבקש לדעת, מכיוון שהייתי גם מעורב בזה, אם גם ששינסקי 2 נקבר. אם נקבר, יבוא ראש הממשלה או יבוא שר האוצר באומץ- - -

<היו"ר משה גפני:>
סליחה, ששינסקי 1 לא נקבר. אושר.

<מיקי לוי (יש עתיד):>
אני מדבר על 2.

<היו"ר משה גפני:>
אמרת: גם ששינסקי 2 נקבר.

<מיקי לוי (יש עתיד):>
הפרוטוקול יוריד את "גם" – אני מבקש לדעת אם ששינסקי 2 נקבר, ושיבוא שר האוצר או מי מטעמו ויגיד מה עמדתו.

בנוסף, אדוני, אני מבקש שיגיע לוועדה נציג אגף התקציבים, לפרט באוזנינו את המקור התקציבי ל-300 מיליון שקל. אני שמח מאוד שיש הרבה כסף בקופה הציבורית.

<היו"ר משה גפני:>
איזה 300 מיליון שקל?

<מיקי לוי (יש עתיד):>
נודע לנו אתמול שהוסיפו משרד, והפריפריה, עם 300 מיליון, אדוני. הפריפריה מאוד חשובה, בעיניי, וגם בעיניך, אדוני. גרת שם מעל 20 שנה, ואני לא מקל ראש, וזה חשוב. אני רוצה שתגידו לי, מאיפה ה-300 מיליון שקל, כי מבזבזים כסף לכל הכיוונים, ואני מאוד מאוד מאוד – אני אומר שוב: מאוד - דואג לשנת 2017, כי לא תהיה לכם ברירה – אתם תפילו מסים על כל מדינת ישראל.
<היו"ר משה גפני:>
תודה רבה, חבר הכנסת מיקי לוי. שאלותיך נרשמו. אעביר אותן לממשלה. אני לא יודע לתת עליהן תשובה.

לגבי המינוי, מה שהתפרסם, שהרב דרעי הולך להיות שר הנגב, הגליל והפריפריה – אני חושב שזה דבר חשוב.

<מיקי לוי (יש עתיד):>
מצוין. אני בעד.

<היו"ר משה גפני:>
אני לא יודע, מעבר לזה לומר לך. לגבי הנושא של ששינסקי, אבקש מחר לדיון- - -
<מיקי לוי (יש עתיד):>
תגידו לי גם מאיפה ה-300 מיליון שקלים - מהיכן הבאתם אותם. או שזה סתם ראש הממשלה, עוד בלון שהוא מפריח כדי לרצות מישהו.

<היו"ר משה גפני:>
אם אתם רוצים, אתם יכולים לענות. אתם לא חייבים.

<איתי טמקין:>
אני יכול לענות על השאלה השנייה; על הראשונה – יגיע הנציג הרלוונטי, אני לא שייך לזה. אני רק יכול להגיד שבנוסח של החלטת הממשלה שפורסמה לקראת ישיבת הממשלה שיש היום, מופיע המקורות התקציביים לאותה החלטה.
<היו"ר משה גפני:>
מאיפה?

<איתי טמקין:>
אדגיש, שה-300 מיליון שקלים הם לא לשנה אחת – מתפרסים, חלק קטן מהם ל-2016, וחלק יותר ניכר ל-2017. החלק של 2016 ימומן מעודפים – לפי מה שרשום בהחלטה שכרגע פורסמה – מעודפים במשרד ראש הממשלה, עודפים מחויבים שמגולגלים שם משנה לשנה, והחלק של 2017 יתוקצב מתקציב משרד הכלכלה של היום – פעילות שעוברת למשרד הזה בעצם.

<היו"ר משה גפני:>
טוב, תשובה.

<מיקי לוי (יש עתיד):>
עודפים מגולגלים זה משהו חדש בשבילי. הרי בסוף כל שנת כספים כסף מיותר חוזר לאוצר.

<היו"ר משה גפני:>
לא יודע. תבדוק את הממשלה. תודה רבה.

תקנות מס רכוש, בבקשה. מי מציג את זה?
<איתי טמקין:>
איתי טמקין, אגף תקציבים. מובא כאן היום בפני הוועדה הצעה של שר האוצר לשינוי אחוז ההפרשה לקרן מס רכוש. אני אסביר. 
קרן המס רכוש, שגם נקראת קרן הפיצויים, זו קרן שהוועדה מכירה פה כבר הרבה שנים. זו הקרן שנועדה לאפשר כרית ביטחון למצבים בעיקר של אירועים ביטחוניים. משתמשים בה או לפיצויים ישירים במצב שעסק ניזוק ישירות מאירוע ביטחוני, או במצב של נזק עקיף – מצב שחלה בו ירידה בפעילות העסקים באזור מסוים עקב מצב הביטחוני - למשל, בצוק איתן בחודשים יולי ואוגוסט ב-2014 היו פיצויים לתושבים באזור הדרום, לבעלי עסקים באזור הדרום עקב ירידה במחזור העסקים. אותה קרן שילמה מיליארד ו-800 שקלים לאותם עסקים באזור הדרום.

הקרן הזאת היא אחד הנכסים האסטרטגיים של המדינה, בטח למדינה כמו ישראל, שאנחנו רואים לאורך הגרף לא מעט אירועים שנאלצנו להשתמש בקרן הזאת.

מה מקור ההכנסות של הקרן – שיעור הפרשה קבוע מתוך מס רכישה, שמשלמים אזרחי מדינת ישראל. אחוז ההפרשה הקבוע לקרן הוא 25%, כלומר בשנה שיש רווחים של 6 מיליארד שקלים, ניקח דוגמה ממסי רכישה, אז מיליארד וחצי שקלים לא נרשמים כהכנסות רכישה אלא מופרשים לאותה קרן מס רכוש ממסי רכישה. 25% ממסי הרכישה בעצם לא מופנים להכנסות מדינה וגם לא נחשבים לחישוב הגירעון לצורך העניין – הן הכנסות של אותה קרן מס רכוש.

השנה מוצע להגדיל את שיעור ההפרשה בשנת 2015 מ-25% ל-47%, כך שהשנה הקרן הזאת תתמלא יותר, ותכף נדבר על היתרונות, למלא אותה מוקדם יותר – ושנה הבאה ההפרשה הזאת תגרום למצב שהשנה נפריש ביתר לקרן הזאת מיליארד וחצי שקלים, ושנה הבאה לא נפריש לקרן, לא נפריש את אותם מיליארד וחצי שקלים. המשמעות של המהלך הזה היא הסטה של מיליארד וחצי שקלים הפרשה לקרן משנת 2016 לשנת 2015.
<מיקי לוי (יש עתיד):>
זה בגלל העודף כסף בקופה.

<איתי טמקין:>
אסביר את שתי הסיבות המרכזיות להצעה הזאת. אי-אפשר לחשוד בנו כמשרד אוצר וכאגף תקציבים, שאנחנו אוהבים תקציב דו-שנתי בשום צורה, אבל כאן יש יתרון לתקציב דו-שנתי. תקציב שהונח כאן בסוף שנה – אנחנו יכולים לומר שיש מצב שב-2015 אנחנו עומדים ביעד הגירעון שהממשלה שמה לעצמה, וב-2016 אנחנו מתקשים לעמוד ביעד הגירעון שהממשלה שמה לעצמה, ולכן ההזזה הזאת עוזרת לנו לעמוד פעם אחת ביעד הגירעון.

פעם שנייה, הדבר הזה עוזר לנו למזער סיכונים, למה – כי הפרשה יותר מוקדמת לקרן, כבר בשנת 2015 על חשבון שנת 2016, תדאג שהקרן תהיה כבר שנה מראש יותר מלאה, לכן יש פה יתרון מבחינת ניהול סיכונים של המשק.

<מיקי לוי (יש עתיד):>
אני מסכים, אבל אני מבקש עוד 3%. חסרים 3%. תביאו אותם גם כן. 25 מול 47 – חסר לי 3% לשנה הבאה.

<איתי טמקין:>
אסביר למה זה. השנה, גם בגלל שינוי התקנות שחלו פה במס רכישה במהלך השנה, ההכנסות ממס רכישה שם צפויות להיות יותר גבוהות השנה ממה שהן שנה הבאה. השנה הן צפויות לעמוד על 6.8 מיליארד שקלים, ובשנה הבאה יהיו צפויות לעמוד על 6 מיליארד שקלים.

<שגית אפיק:>
אבל ההעלאה שעשינו היא קבועה.

<איתי טמקין:>
אבל היא יצרה – אם אתם זוכרים, בשבוע-שבועיים שלפני אותה העלאה היה פיק בקניות של רכישת הדירות, ולכן- - -
<שגית אפיק:>
הרווחתם מס רכישה בזכות הפיק.
<מיקי לוי (יש עתיד):>
גם הוועדה הזאת אישרה העלאה, עד גובה של 10%.

<איתי טמקין:>
כן, אישרה העלאה, שלפי הערכות שלנו, עשתה הסטה מסוימת של עסקאות.

<מיקי לוי (יש עתיד):>
הבנתי מה שאתה אומר – השנה צפויים יותר כספים להיכנס – אז- - -
<איתי טמקין:>
זה כמעט לא צפוי – זה כמעט ודאי, כי את נתוני הגבייה עד ספטמבר אנחנו כבר יודעים.

<מיקי לוי (יש עתיד):>
אז שאלה אחת. 16 מול 15 בכסף. 
<איתי טמקין:>
מיליארד וחצי בדיוק. עובר מיליארד וחצי פחות שנה הבאה, והשנה - פלוס מיליארד וחצי. הקרן לא מפסידה ולו שקל אחד מהמהלך הזה.

<מיקי לוי (יש עתיד):>
זה מה שאני רוצה להיות בטוח. בסדר.

<היו"ר משה גפני:>
זהו? טוב.

מי בעד אישור התקנות – ירים את ידו. מי נגד? מי נמנע?

הצבעה

בעד אישור התקנות – פה אחד

התקנות אושרו.

<היו"ר משה גפני:>
אין נגד, אין נמנעים. התקנות אושרו.
תודה רבה, הישיבה נעולה.

<הישיבה ננעלה בשעה 10:25.>

